Europese rugby: Robert du Preez stel Handré Pollard in skaduSuid-Afrika se Handré Pollard sal vir die 2022/’23-seisoen sy eersterangse rugby vir die Leicester Tigers in Engeland speel. Foto: Andy Buchanan/AFP. Die Springbok-losskakel Handré Pollard het sy eerste wedstryd ná sy langtermyn-besering vir die Leicester Tigers in die Engelse Premierliga sonder enige probleme voltooi, maar hy was in die verloorspan. Die Sale Sharks, aangevuur deur die losskakel Robert du Preez (hy het 18 punte aangeteken) het ŉ oorwinning van 40-5 oor die Leicester Tigers behaal. Volgens die Tigers se afrigter, Rob Wigglesworth, sou Pollard net 40 minute gespeel het, maar was hy langer op die veld. Wigglesworth het aan die BBC gesê dat Pollard nog nuut in sy nuwe span-omgewing is, maar dat hy reeds sy gehalte onderstreep het. Pollard, wat laas in Oktober gespeel het en verroes was, het ŉ onderskep-drie gedruk en sowat 40 meter ver genael, waarna hy vervang is. * Intussen kan die volgende naweek kan bepalend vir die vier Suid-Afrikaanse spanne in die Verenigde Rugbykampioenskappe wees, want al vier speel weg van die huis af in koue, reënerige Europese toestande. Nadat die Stormers Saterdagaand die Lions met 40-8 in Kaapstad geklop het, is hulle tweede op die puntelys met 44 punte, slegs drie punte agter die voorloper Leinster (47 punte). Leinster, wat Sondag teen Connacht speel, het een wedstryd minder gespeel en is die enigste onoorwonne span in die VRK-reeks. Die Sharks, wat die Bulls met 47-20 in Durban geklop het, het tot vyfde (29 punte) opgeskuif, terwyl die Bulls (34 punte) vierde is. Die Bulls het reeds 11 wedstryde gespeel. Die Lions (24 punte) het tot tiende afgeskuif en tensy hulle komende Vrydagaand teen Munster kan verras, kan hulle deur die Iere verbygesteek word. * Aan die Europese front het die Glasgow Warriors, wat deur Franco Smith afgerig word, hul heerskappy oor Edinburgh as die voorste Skotse span onderstreep toe hulle Edinburgh met 32-25 op Murrayfield getroef het. Dit was die tweede wedstryd om die 1872-Beker wat Glasgow albei gewen het. Kyle Steyn het ŉ drie vir Glasgow gedruk, terwyl Duhan van der Merwe, WP Nel, Boan Venter en Pierre Schoeman in die verloorspan was. * In Italië het Benetton na vore getree toe hy Zebre, wat met die Suid-Afrikaners Kobus van Wyk, Erich Cronjé en Jan Uys gelaai was, met 40-17 geklop, * In die Engelse Premierliga het Saracens sy eerste posisie op die punteleer tot tien punte vergroot toe hulle met 35-3 oor die Exeter Chiefs gespoel het. Dit moet ŉ wekroep vir die Bulls wees, wat twee weke gelede maklik deur die Exeter Chiefs in die Kampioenebeker-reeks geklop is. * Bath, wat deur Johann van Graan afgerig word, het van die onderpunt van die puntelys af opgeskuif met ŉ oorwinning van 24-16 oor die Newcastle Falcons. * Gloucester het in uiters goor toestande ŉ sege van 8-6 oor London Irish behaal nadat Santiago Carreras met ŉ doodsnikstrafdoel geslaag het. Soos gewoonlik het Gloucester se Ruan Ackermann op agtsteman gedy, terwyl Benhard Janse van Rensburg en Michael Willemse in London Irish se span was. So speel die vier SA spanne volgende naweek: